แรงขาย DELTA รูดหนัก 15% กดดัชนีวูบ 9 จุด มูลค่าซื้อขาย 4.6 หมื่นล้าน
SET ปิดร่วง 9 จุด รับแรงขาย DELTA ร่วงหนัก 15% หลังตลท.จับติดแคชบาลานซ์ โดยการปรับตัวลง 160 บาท มีผลต่อตลาดฯ 16 จุด แนวโน้มวันพรุ่งนี้คาดรีบาวด์ได้ จับตากลุ่มพลังงานไปต่อ หลังราคาน้ำมันดิบปรับตัวขึ้น ให้แนวรับไว้ที่ 1,590 จุด และแนวต้าน 1,615 จุด
SET ปิดร่วง 9 จุด รับแรงขาย DELTA ร่วงหนัก 15% หลังตลท.จับติดแคชบาลานซ์ โดยการปรับตัวลง 160 บาท มีผลต่อตลาดฯ 16 จุด แนวโน้มวันพรุ่งนี้คาดรีบาวด์ได้ จับตากลุ่มพลังงานไปต่อ หลังราคาน้ำมันดิบปรับตัวขึ้น ให้แนวรับไว้ที่ 1,590 จุด และแนวต้าน 1,615 จุด
3 เม.ย. 2566

นายวทัญ จิตต์สมนึก ผู้อำนวยการฝ่ายวิเคราะห์กลยุทธ์ บล.พาย กล่าวว่า ตลาดหุ้นไทยวันนี้ปรับตัวลงแรงกว่าตลาดหุ้นอื่นในภูมิภาคเอเชีย รับแรงขายหุ้น DELTA หลังตลาดหลักทรัพย์แห่งประเทศไทย (ตลท.) ประกาศให้ DELTA เข้าเกณฑ์ต้องใช้บัญชีเงินสดในการซื้อขายหลักทรัพย์ (Cash Balance) หลังจากราคาปรับขึ้นอย่างร้อนแรง โดยการปรับตัวลงราว 160 บาท มีผลต่อตลาดฯ 16 จุด
ขณะที่แม้หุ้นกลุ่มพลังงาน จะได้ปัจจัยบวกจากกลุ่มโอเปกประกาศปรับลดกำลังการผลิตน้ำมันลงอีก 1.16 ล้านบาร์เรล/วัน แต่ก็ไม่สามารถประคองดัชนีฯ ไว้ได้ เนื่องจากแรงขายในหุ้น DELTA ฉุดตลาดอยู่มาก
สำหรับแนวโน้มวันพรุ่งนี้คาดตลาดฯ น่าจะรีบาวด์ได้ หลังนักลงทุนรับข่าว DELTA ติด Cash Balance ไปแล้ว แต่อย่างไรก็ตามยังต้องติดตามการเปิดเผยตัวเลข PMI ของสหรัฐ ในคืนนี้ หากออกมาต่ำกว่าคาดจะเป็นผลดีต่อตลาด ให้แนวรับไว้ที่ 1,590 จุด และแนวต้าน 1,615 จุด
หลักทรัพย์ที่มีมูลค่าการซื้อขายสูงสุด 5 หลักทรัพย์
PTTEP มูลค่าการซื้อขาย 3,820.94 ล้านบาท ปิดที่ 159.00 บาท เพิ่มขึ้น 9.00 บาท
PTT มูลค่าการซื้อขาย 2,803.74 ล้านบาท ปิดที่ 31.75 บาท เพิ่มขึ้น 0.25 บาท
DELTA มูลค่าการซื้อขาย 2,601.87 ล้านบาท ปิดที่ 970.00 บาท ลดลง 172.00 บาท
KBANK มูลค่าการซื้อขาย 2,405.44 ล้านบาท ปิดที่ 133.00 บาท เพิ่มขึ้น 0.50 บาท
CPALL มูลค่าการซื้อขาย 1,649.79 ล้านบาท ปิดที่ 62.00 บาท ราคาไม่เปลี่ยนแปลง